SuperSport reageer op Willemse-voorvalAshwin Willemse. Foto: SuperSport SuperSport het Maandag gesê hy het met kommer kennis geneem van Saterdagaand se voorval waar Ashwin Willemse tydens ŉ regstreekse uitsending uit die ateljee gestap het. Volgens die verklaring is ŉ voorlopige ondersoek van stapel gestuur wat ŉ vergadering tussen senior bestuurslede en die aanbieders insluit. Willemse, Nick Mallett, Naas Botha en Motshidisi Mohono sowel as produksiepersoneel sal deel wees van die vergadering wat Maandag in Johannesburg plaasvind. SuperSport het ook gesê hy neem kennis van Tokozile Xasa, minister van sport, se uitlatings oor die voorval. “SuperSport het kennis geneem van die sterk openbare sentiment en ons neem die saak ernstig op. Die gepaste stappe sal gevolg word om die situasie reg te stel, ongeag die bevindings,” het Calvo Mawela, uitvoerende hoof van Multichoice SA, gesê. Volgens Supersport sal hy geen vorm van vooroordeel duld nie. “SuperSport sal die publiek en media ingelig hou oor die ondersoek.” ‘n Skermskoot uit die video. Die voorval het ook uiteenlopende reaksies op sosiale media tot gevolg gehad. Op Willemse se Facebook-blad is hy sowel gekritiseer as geloof vir sy reaksie. “Kinderagtig met jou optrede. Ek skaam my vir jou en jy was ŉ ikoon,” skryf Hendrik Rossouw. Lizette Gillion het Willemse egter as ŉ held bestempel. “Dit moes lankal gebeur het. Ek salueer jou.” Derrick de Villiers wou by Willemse weet wat presies gebeur het. “Jy moes dit dalk eerder agter die skerms uitgesorteer het. Ek verdedig niemand nie, maar die hantering van die saak kon beter gewees het.” Die Suid-Afrikaanse Rugbyunie (Saru) het vroeër gesê dit sal nie regverdig wees om oorhaastig oordele te vel nie. Maroela Media het vroeër berig Willemse, voormalige Springbokvleuel, het Saterdagaand tydens ŉ regstreekse uitsending uit die SuperSport-ateljee in Randburg gestap. Willemse het aangevoer sy mede-aanbieders, Botha en Mallett, het neerhalend met hom gepraat. Dit is egter nog nie duidelik wat alles tot die voorval aanleiding gegee het nie al word daar berig dat die verhouding tussen Willemse en Mallett glo al vir ŉ geruime tyd krapperig is.